B4-0859, 0887, 0916, 0919 και 0935/95

Ψήφισμα σχετικά με την κατάσταση των ανθρωπίνων δικαιωμάτων στη Βιρμανία (Μυανμάρ) και την ελευθέρωση της κ. Aung San Suu Kyi

Το Ευρωπαϊκό Κοινοβούλιο,

Α. υπενθυμίζοντας ότι η Aung San Suu Kyi, κυριότερη ηγέτις της αντιπολίτευσης στη Βιρμανία που κέρδισε με μεγάλη πλειοψηφία τις εκλογές το 1990, κάτοχος του Βραβείου Νόμπελ Ειρήνης και του Βραβείου Ζαχάρωφ το 1991, κρατείται χωρίς δίκη σε κατ' οίκον περιορισμό από τον Ιούλιο του 1989,

Β. λαμβάνοντας υπόψη ότι, σύμφωνα με τον ισχύοντα νόμο που επιβλήθηκε από το Κρατικό Συμβούλιο για την Αποκατάσταση του Νόμου και της Τάξης (SLORC), ο οποίος περιορίζει την κράτηση άνευ δίκης σε 5 έτη, η Aung San Suu Kyi θα έπρεπε να έχει ελευθερωθεί τον Ιούλιο του 1994,

Γ. εκφράζοντας την ανησυχία του για το γεγονός ότι ο χρόνος της κράτησής της έχει ήδη αλλάξει από τρία σε πέντε έτη με μία «αναδρομική τροποποίηση» του νόμου,

Δ. εκφράζοντας τη βαθειά του ανησυχία για το γεγονός ότι, από τον Απρίλιο του 1995, της έχουν απαγορευθεί όλες οι επισκέψεις ή οι επαφές με την οικογένειά της, καθώς και οι επισκέψεις ανθρωπιστικού χαρακτήρα,

Ε. θορυβημένο από τις τελευταίες δηλώσεις του στρατηγού Khin Nyunt, μέλους του SLORC, σύμφωνα με τις οποίες η κράτηση της κ. Aung San Suu Kyi αποτελεί προϋπόθεση για την ειρήνη στο Μυανμάρ και ότι θα ελευθερωθεί μόνον εφόσον δεχθεί να εγκαταλείψει τη χώρα,

ΣΤ. εκφράζοντας τον αποτροπιασμό του για την έκθεση του ειδικού εισηγητή του ΟΗΕ το Φεβρουάριο του 1995 που καταδικάζει το στρατιωτικό καθεστώς της Βιρμανίας για τη συνεχιζόμενη χρήση βασανιστηρίων, δουλείας, εξορίας και πολιτικής καταπίεσης, όπως προκύπτει από διάφορες εκθέσεις οργανώσεων για την προστασία των ανθρωπίνων δικαιωμάτων, ιδίως δε της Διεθνούς Αμνηστίας,

Ζ. ιδιαίτερα ανήσυχο από τις καταγγελίες που παρέχουν αποδείξεις για εκατοντάδες χιλιάδες βιρμανούς πολίτες οι οποίοι οδηγήθηκαν δια της βίας σε βάρβαρη εργασία, υπό μορφήν δουλείας, από την κυβέρνηση, που επιβεβαιώθηκαν από την έκθεση της επιτροπής της ΔΟΕ που παρουσιάσθηκε κατά την Παγκόσμια Διάσκεψη Εργασίας στη Γενεύη, στις 7 Ιουνίου 1995,

Το Ευρωπαϊκό Κοινοβούλιο,

1. καταδικάζει έντονα την παρατεταμένη κράτηση της Aung San Suu Kyi, η οποία διώκεται για πολιτικούς λόγους, και ζητεί την άμεση και άνευ όρων ελευθέρωσή της[semigr ]

2. καταδικάζει απερίφραστα τις συνεχιζόμενες σοβαρές παραβιάσεις των ανθρωπίνων δικαιωμάτων από το καθεστώς της Βιρμανίας[semigr ]

3. καλεί το Συμβούλιο και τις κυβερνήσεις των κρατών μελών να ερευνήσουν την πιθανή συνεργασία εταιρειών της Ευρωπαϊκής Ένωσης σε προγράμματα στη Βιρμανία που χρησιμοποιούν καταναγκαστική εργασία και να εξετάσουν το ενδεχόμενο επιβολής οικονομικών κυρώσεων[semigr ]

4. καλεί το Συμβούλιο και την Επιτροπή να ασκήσουν πίεση στη στρατιωτική κυβέρνηση της Βιρμανίας ώστε να ληφθούν εγγυήσεις για το σεβασμό των ανθρωπίνων δικαιωμάτων και εμμένει στο να μην χορηγηθούν από την Ένωση και τα κράτη μέλη της ενισχύσεις για προγράμματα στη Βιρμανία, έως ότου αφεθεί ελεύθερη η κ. Aung San Suu Kyi και αποκατασταθούν οι πολιτικές ελευθερίες[semigr ]

5. καλεί τις κυβερνήσεις των χωρών του ΑSΕΑΝ να ακολουθήσουν παρεμφερή πολιτική έναντι του SLORC[semigr ]

6. απαιτεί από τη στρατιωτική χούντα της Ρανγκούν να σεβασθεί τα αποτελέσματα των εκλογών της 27ης Μαΐου 1990, διορίζοντας μία πολιτική κυβέρνηση με επικεφαλής το κόμμα της Εθνικής Ένωσης για τη Δημοκρατία, του οποίου ηγείται η κ. Aung San Suu Kyi[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση του Μυανμάρ/SLORC, καθώς και στις κυβερνήσεις των κρατών μελών, το Γενικό Γραμματέα του ΟΗΕ, τη Γραμματεία της ΔΟΕ και τη Γενική Γραμματεία του ΑSΕΑΝ.